Siberi jõgede pööramine

Siberi jõgede pööramine oli Nõukogude Liidu plaan suunata osa Siberi suurte jõgede veest lõunapoolsetesse veevaesetesse piirkondadesse.

Algselt oli kava suunata osa Vene NFSV Euroopaosa põhjapoolsete jõgede veest Volgasse, et peatada Kaspia mere veetaseme langus.

Siberi jõgede vee suunamine Kesk-Aasiasse ja Araali merre kerkis päevakorda juba 19. sajandi teisel poolel. 1871. aastal avaldas J.G. Demtšenko raamatu 'Araali-Kaspia madaliku üleujutamisest naaberriikide kliima parandamiseks'.https://www.prlib.ru/item/686131 Демченко Я. Г. О наводнении Арало-Каспийской низменности для улучшения климата прилежащих стран. 2-е изд. Киев, 1900.

Nõukogude Liidus pöörduti selle plaani poole uuesti 20. sajandi teisel poolel. Kasahstanis, Usbekistanis ja Türkmenistanis suurenes sel ajal sealsete jõgede vee kasutamine niisutuseks, mille tulemusel vähenes Araali merre jõudva vee hulk. 1968. aastal tegi NLKP KK pleenum Plaanikomiteele, Teaduste akadeemiale ja teistele seotud asutustele ülesande töötada välja plaan Siberi jõgede vee suunamiseks lõunasse. NLKP KK ja Ministrite nõukogu 24. mai 1970 otsuses 'Maaparanduse, jõgede vooluhulga reguleerimise ja ümberjaotamise arenguväljavaadetest aastatel 1971–1985' seatakse esmaseks ülesandeks suunata lõunasse 25 kuupkilomeetrit vett aastas. See eesmärk tuli saavutada aastaks 1985.https://books.google.ee/books?id=PRdBAAAAIAAJ Michael Overman. Water; Solutions to a Problem of Supply and Demand. Doubleday, 1969.  

Teaduste akadeemia koordineerimisel töötas projektiga 20 aasta vältel rohkem kui sada instituuti ja muud seotud asutust. Projekti toetajad väitsid, et Kesk-Aasia täiendav veega varustamine aitab piirkonnas suurendada põllumajandustoodangut ja seega varustada toiduga täiendavalt umbes 200 miljonit inimest.https://books.google.ee/books?id=2rRjx4pCEx0C D.R. Weiner.  A Little Corner of Freedom: Russian Nature Protection from Stalin to Gorbachev. University of California Press, 1999.

Mingi osa sellest grandioossest projektist viidigi osaliselt ellu. Altai krais valmis 182 km pikkune Kulunda niisutuskanal.https://web.archive.org/web/20070928064456/http://www.ap.altairegion.ru/101-06/9.html Кулундинский канал. Алтайская Правда 13.04.2006.

Petšora jõe vee suunamiseks Kama jõkke kavatseti rajada kanal maa-aluste tuumaplahvatustega. 23. veebruaril 1971 tehti trassil kolm maa-alust tuumaplahvatust. Tuumalaengud võimsusega 15 kilotonni paigutati 127 m sügavusele. Plahvatused tekitasid pikliku kraatri – tuumajärve. Tekkinud järv koordinaatidega 61°18′21″N 56°35′55″E on 650 m pikkune.  https://www.bbc.com/future/article/20250523-the-soviet-plan-to-reverse-siberias-rivers-with-peaceful-nuclear-explosions Howard Amos. The Soviet plan to reverse Siberia's rivers with 'peaceful nuclear explosions' BBC 24.05.2025.

Teadlased ja eksperdid viitasid võimalikele ökoloogilistele tagajärgedele ning rohketele vigadele projekti mõjuanalüüsis. Aktiivse vastuseisuga suudeti jõgede pööramise projekt peatada. NLKP KK Poliitbüroo 14. augusti 1986 istungil peatatigi umbes kakskümmend aastat kestnud ja tohutuid ressursse raisanud jõgede pööramise projekt.  https://openlibrary.org/books/OL364509M/Creeping_environmental_problems_and_sustainable_development_in_the_Aral_Sea_basin M.H. Glantz. Creeping Environmental Problems and Sustainable Development in the Aral Sea Basin. Cambridge University Press, 1999.

Viited

Kategooria:Nõukogude Liit
Kategooria:Jõed